Page:Gospel of Saint John in West-Saxon.djvu/84

40 33. Đā cwæð sē Hǣlend, Gȳt ic bēo sume hwīle mid ēow, and ic gā tō ðām þe mē sende.

34. Gē sēcað mē, and ne findaþ; and gē ne magon cuman þār ic eom.

35. Þā Iudeas cwǣdon betwēonan him sylfum, Hwyder wyle þēs faran þæt wē hine ne findon? cwyst ðū wyle hē faran on ðēoda tōdrǣfednysse, and hig lǣran?

36. Hwæt is ðēos spræc þe hē sprycð, Gē sēceaþ mē, and ne findaþ; and gē ne magon cuman þār ic eom?

37. On þām æftemestan mǣran frēolsdæge stōd sē Hǣlend and clypode, Cume tō mē sē ðe hine þyrste, and drince.

38. Se þe gelyfþ on mē, swā þæt gewrit cwyð, lybbendes wætres flōd flowað of his innoðe.

39. Þæt he cwæð be þām Gāste þe þā sceoldon underfōn þe on hyne gelyfdon; þā gyt næs sē Gāst geseald, for þām pe sē Hǣlend næs ðā gȳt gewuldrud.

Ðys godspel sceal on þūresdæg on þǣre fiftan wucan innan lenctene.

40. Of ðǣre tide sēo menigeo cwæð, þā hēo gehȳrde ðās his sprǣce, Đēs is sōð wītega.